BAGGRUND

Den økonomiske udvikling og de politiske tiltag i Grækenland overvåges dels inden for rammerne af det europæiske semester for samordning af den økonomiske politik, dels inden for rammerne af den skærpede overvågning, jf. artikel 2 og 3 i forordning (EU) nr. 472/2013 ( ). Med gennemførelsen af skærpet overvågning over for Grækenland ( ) anerkendes det, at Grækenland fortsat skal gennemføre foranstaltninger for at håndtere årsagerne eller de potentielle årsager til de økonomiske og finansielle vanskeligheder, samtidig med at der gennemføres strukturreformer for at understøtte en robust og bæredygtig økonomisk vækst.

Skærpet overvågning sikrer en omfattende ramme for overvågning af den økonomiske udvikling og videreførelsen af de politikker, der er nødvendige for at sikre en holdbar økonomisk genopretning. Den giver mulighed for en regelmæssig vurdering af den seneste økonomiske og finansielle udvikling i Grækenland samt overvågning af betingelserne for statslig finansiering og ajourføringer af gældsholdbarhedsanalysen. Skærpet overvågning danner også rammen for en vurdering af Grækenlands generelle tilsagn til Eurogruppen den 22. juni 2018 om at fortsætte og fuldføre de reformer, der blev vedtaget inden for rammerne af den europæiske stabilitetsmekanisme, og sikre, at man forfølger målene for de vigtige reformer, som er vedtaget inden for rammerne af programmerne for finansiel bistand. I den forbindelse anvendes skærpet overvågning til at overvåge gennemførelsen inden for de aftalte frister frem til medio 2022 af de specifikke tilsagn om at fuldføre de centrale strukturreformer, der er påbegyndt under programmet, og som vedrører seks nøgleområder, nemlig: i) budgetpolitik samt finans- og strukturpolitik, ii) social velfærd, iii) finansiel stabilitet, iv) arbejds- og produktmarkeder, v) Hellenic Corporation of Assets and Participations og privatiseringer og vi) modernisering af den offentlige forvaltning ( ).

Dette er den 13. rapport om skærpet overvågning for Grækenland. Rapporten er baseret på resultaterne af en mission, der fandt sted virtuelt den 25. januar 2022, samt en regelmæssig dialog med myndighederne. Missionen blev gennemført af Kommissionen sammen med Den Europæiske Centralbank ( ). Den Internationale Valutafond deltog som led i sin ramme for evaluering efter finansiering, mens den europæiske stabilitetsmekanisme deltog som led i sit system for tidlig varsling og i overensstemmelse med aftalememorandummet af 27. april 2018 om samarbejdet mellem Europa-Kommissionen og den europæiske stabilitetsmekanisme. I denne rapport vurderes gennemførelsen af de tilsagn, som Grækenland har afgivet over for Eurogruppen med hensyn til fuldførelsen af reformer frem til ultimo 2021. Denne rapport er ikke knyttet til frigivelsen af det næste sæt politikafhængige gældsrelaterede foranstaltninger, som — i overensstemmelse med den aftalte halvårlige tidsplan — kan finde sted på grundlag af den 14. rapport. Den 14. rapport forventes offentliggjort i maj 2022.

De tilsagn, som Grækenland gav Eurogruppens partnere i juni 2018, og som danner grundlag for frigivelsen af yderligere gældslettelsesforanstaltninger, blev indgået frem til midten af 2022, og Grækenland er således gået ind i det sidste år af denne ordning. Myndighederne gav udtryk for, at de havde til hensigt at koncentrere deres indsats om at opfylde uindfriede tilsagn senest medio 2022. Beslutningerne om frigivelse af de resterende gældslettelsesforanstaltninger samt afslutningen af skærpet overvågning vil skulle tage hensyn til de fremskridt, der er gjort hen imod efterkommelse af tilsagnene, samt de bredere økonomipolitiske rammer ().

OVERORDNET VURDERING

Grækenland kom sig hurtigt efter pandemien, og udsigterne ser fortsat gode ud, om end prognosen fortsat er omgærdet af stor usikkerhed. Økonomien forventes i øjeblikket at nå en høj vækstrate på 8,5 % i 2021 som følge af den indenlandske efterspørgsel og en turistsæson, der var bedre end forventet. Allerede i tredje kvartal 2021 var man nået op på det samme økonomiske aktivitetsniveau som før pandemien. Udsigterne for 2022 er fortsat positive og støttes af den lempelige finans- og pengepolitik samt den kraftige saltvandsindsprøjtning fra genopretnings- og resiliensplanen. Spredningen af den nye omikronvariant af coronavirus til hele Europa har sandsynligvis lagt en dæmper på væksten i fjerde kvartal 2021, men virkningen heraf forventes i vid udstrækning at blive svækket i første kvartal af 2022. Grækenland indførte obligatorisk vaccination af borgere over 60 år fra januar 2022. Der er risiko for yderligere forstyrrelser, selv om denne virkning i øjeblikket forventes at være ret kortvarig. Det nylige chok over energipriserne, navnlig elpriserne, har ført til en kraftig stigning i forbrugerpriserne og er fortsat en yderligere kilde til usikkerhed med hensyn til økonomien som helhed. Selv om de fleste krisestøtteforanstaltninger efter planen blev udfaset i 2021, reagerede regeringen hurtigt på udbruddet af den nye variant af coronavirus og på inflationen, der var højere end forventet, med ny målrettet støtte. Det offentlige underskud forventes at snævre væsentligt ind i 2022 sammenlignet med det foregående år () . Udviklingen på arbejdsmarkedet er fortsat gunstig, og arbejdsløsheden forventes at falde yderligere i 2022.

Myndighederne har ført et yderligere sæt specifikke tilsagn ud i livet:

·Hvad angår offentlig forvaltning har myndighederne færdiggjort udarbejdelsen af stillingsbeskrivelser for offentligt ansatte. Sammen med de digitale organisationsplaner, som blev indført tidligere i 2021, udgør stillingsbeskrivelserne et centralt element i etableringen af et integreret system til forvaltning af menneskelige ressourcer for den græske offentlige forvaltning.

·Hvad angår forbedring af erhvervsklimaet [har myndighederne gennemført] to vigtige reformer. For det første har myndighederne for så vidt angår reformen af inspektionsrammen for produktmarkederne [gennemført] de tilbageværende elementer på miljøbeskyttelsesområdet. Reformen er et vigtigt skridt i retning af at gøre inspektioner mere gennemsigtige, erhvervsvenlige og befordrende for egenkontrol af overholdelse. For det andet har myndighederne [fuldført] bestræbelserne på at forenkle licensudstedelse i de aftalte sektorer ved at vedtage de sidste områder af lovgivningen for uddannelsesaktiviteter. Disse bestræbelser bygger på og supplerer en større reform, der blev iværksat under programmet for finansiel bistand, ved at udvide forenklede procedurer for licensudstedelse til en række yderligere økonomiske aktiviteter ().

·Hvad angår sociale velfærdsreformer har myndighederne fuldført den administrative omstrukturering af den fælles pensionskasse efter oprettelse og idriftsættelse af alle de nødvendige lokalafdelinger, samtidig med at der hele tiden gøres fremskridt med hensyn til at forbedre IT-infrastrukturen. Reformen fuldfører bestræbelserne på at konsolidere det tidligere fragmenterede pensionssystem, samtidig med at man bevæger sig hen imod en fuldstændig digitalisering af data i pensionssystemet. Det er således et vigtigt skridt i retning af at øge effektiviteten af det græske pensionssystem.

Desuden er der gjort gode fremskridt med gennemførelsen af reformer inden for en lang række specifikke tilsagn. Det gælder især:

·inden for det offentlige forvaltningsområde, hvor arbejdet med yderligere forbedringer af den funktionelle budgetklassifikation (led i reformen af kontoplanen) forløber planmæssigt og forventes afsluttet i april 2022 og offentliggjort i den årlige ajourføring af den finanspolitiske strategi på mellemlang sigt i maj 2022.

·Myndighederne har gjort fremskridt hvad angår afvikling af den offentlige sektors restancer over for den private sektor. Beholdningen af pensionsrelaterede restancer har stort set nået målet, og myndighederne bekræftede, at den ville blive afviklet fuldt ud inden juni 2022, hvilket fremgår af den handlingsplan, der blev vedtaget sidste efterår. Efter flere måneders stagnation blev beholdningen af ikke-pensionsrelaterede restancer reduceret betydeligt som følge af de foranstaltninger, regeringen havde truffet for at bringe afviklingen tilbage på sporet. Selv om beholdningen i øjeblikket ligger noget over det mål, der blev opstillet i marts 2021, forventer myndighederne, at beholdningen af ikke-pensionsrelaterede restancer i væsentlig grad vil være afviklet inden februar 2022. Gennemførelsen af henstillingerne fra den græske revisionsret og forenklingen af finanspolitiske procedurer fortsætter som planlagt.

·Udarbejdelsen af reformen af ENFIA-ejendomsskatten er nået til sin sidste fase. Der er indgået aftale om den detaljerede satsstruktur for skatter og de finanspolitiske omkostninger ved reformen baseret på de nye markedsrelaterede ejendomsskatteværdier, som vil gøre skattegrundlaget bredere og forbedre retfærdigheden og den økonomiske effektivitet ved ejendomsskatten. Der vil blive lovgivet herom i februar 2022 for at gøre det muligt at foretage skatteansættelsen og de første betalinger med en mindre forsinkelse i april 2022.

·Med hensyn til sundhedssektoren skrider tilbagesøgningen af beløb (dvs. udgifter over det lovbestemte loft for offentlige udgifter til lægemidler og andre sundhedstjenester, som skal opkræves fra leverandører af lægemidler og sundhedstjenesteydere) nu frem i henhold til tidsplanen for både lægemidler og andre tjenesteydelser, hvilket er tiltrængt. Indkøbsaktiviteterne er på vej til nå målet for medio 2022 om, at 40 % af de samlede hospitalsindkøb skal foregå centralt, hvor det centraliserede indkøbsorgan har fået mandat til at afgive tilbud.

·Myndighederne gør fremskridt med udarbejdelsen af handicapreformen, idet afledt ret om en både lægelig og funktionsbaseret vurdering af handicap er ved at blive udarbejdet og forventes vedtaget inden udgangen af marts 2022. Den nye vurderingsramme skaber et godt grundlag for afgørelser om tildeling af personlig assistance i form af naturalieydelser til personer med handicap.

·Generalforsamlingen i Hellenic Corporation of Assets and Participations har godkendt den ajourførte strategiske plan udarbejdet af dette organ, som fastsætter de mest centrale resultatindikatorer, som organet vil følge op på, samt detaljerede foranstaltninger for, at organet kan fungere som investor og reformator i de statsejede virksomheder i sin portefølje. Arbejdet skrider godt frem med hensyn til gennemførelsen af koordineringsmekanismen, herunder godkendelse af den første præstationsaftale for Athens Urban Transport Organisation (OASA). Myndighederne er ved at udarbejde et første udkast til en lov om modernisering af de institutionelle rammer for statsejede virksomheder, som omfatter indirekte datterselskaber af koncernen og andre offentlige virksomheder uden for koncernens portefølje.

·Der er generelt gjort gode fremskridt med privatiseringstransaktioner i de seneste måneder. Udbudsproceduren vedrørende infrastrukturen i det offentlige gasselskab (DEPA) er nået til sin afsluttende fase, og den finansielle afslutning forventes at foreligge om kort tid. Udbud vedrørende en række vigtige regionale havne og "Gournes Heraklion" (udvikling af en del af det tidligere amerikanske militærbase på Kreta) er i gang, og udbudsproceduren for tildeling af en koncessionsaftale for Athens ringvej (Attiki Odos) er blevet iværksat. Myndighederne er nået videre med byggeriet af Egnatia-motorvejen og har banet vejen for aktivering af koncessionsaftalen, som forventes inden udgangen af 2022.